Ehdotus neuvoston päätökseksi yhteisön toimintaohjelmasta ensisijaisesti ympäristönsuojelun alalla toimivien kansalaisjärjestöjen tukemiseksi (97/C 104/07) (ETA:n kannalta merkityksellinen teksti) KOM(95) 573 lopull. - 95/0336(SYN)

(Komission esittämä 6 päivänä helmikuuta 1997)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 130 s artiklan,

ottaa huomioon Euroopan komission ehdotuksen,

ottaa huomioon talous- ja sosiaalikomitean lausunnon,

toimii yhdessä Euroopan parlamentin kanssa,

sekä katsoo, että

Euroopan yhteisön perustamissopimuksessa säädetään yhteisön ympäristöpolitiikan kehityksestä ja täytäntöönpanosta sekä kyseistä politiikkaa ohjaavista tavoitteista ja periaatteista,

neuvoston ja jäsenvaltioiden edustajien 1 päivänä helmikuuta 1993 antamalla päätöslauselmalla käynnistettiin yhteisön ympäristöön ja kestävään kehitykseen liittyvän toiminnan ja politiikan ohjelma - viides ympäristöalan toimintaohjelma (1),

talousarviomenettelyn parantamiseksi toteutettavista toimenpiteistä 30 päivänä kesäkuuta 1982 annetun Euroopan parlamentin, neuvoston ja komission yhteisen julistuksen mukaisesti on hyväksyttävä laillinen asiakirja, ennen kuin talousarvioon otettuja määrärahoja voidaan käyttää merkittävän yhteisön toiminnan käynnistämiseen (2),

komissio on tiedonannossaan laillisista perustoista ja enimmäismääristä budjettivallan käyttäjälle ehdottanut laillista perustaa budjettikohdasta B4-306 - tiedotus ja avustukset (3) myönnettyjen avustusten kattamiseksi,

edustavien eurooppalaisten ympäristön alalla toimivien järjestöjen osallistuminen on tarpeen yhteisön ympäristömerkin myöntämissuunnitelmasta annetun neuvoston asetuksen (4) sekä ympäristöalan neuvoa-antavan yleisfoorumin perustamisesta annetun komission päätöksen (5) soveltamiseksi,

ympäristönsuojelun alalla toimivat kansalaisjärjestöt voivat perustamissopimuksen 130 r artiklan mukaisesti osallistua yhteisön ympäristöpolitiikkaan,

niiden toimintaa on kannustettava ympäristön todellisen suojelun toimenpiteiden ja yleisen tietoisuuden lisäämisen ympäristön suojelun tarpeiden osalta,

kansallisten, alueellisten ja paikallisten kansalaisjärjestöjen kykyä vaihtaa näkökantoja, ongelmia ja mahdollisia ratkaisuja, jotka liittyvät yhteisön laajuisiin ympäristöongelmiin, on tehostettava,

viidennessä toimintaohjelmassa todetaan, että kaikkien toimijoiden, myös komission ja ympäristöjärjestöjen, on yhteistyössä ryhdyttävä keskittämään toimiaan ja jakamaan vastuuta kestävän kehityksen tavoitteen saavuttamiseksi,

Euroopan ympäristöjärjestöt ovat olennaisia tiedon ja uusien näkökantojen koordinoijia ja kanavoijia komissiolle luonnonsuojelun ja valtioiden rajat ylittävien ympäristöongelmien osalta, joita jäsenvaltiot tai niitä alemmat tasot eivät pysty tai halua käsitellä,

tämän vuoksi on toissijaisuusperiaatteen mukaisesti käynnistettävä toimintaohjelma Euroopan ympäristöjärjestöjen toiminnan kannustamiseksi,

on tärkeää määrittää ensisijaiset toimialat, joita yhteisön ohjelmalla tuetaan, noudattaen "saastuttaja maksaa"- ja toissijaisuusperiaatteita,

soveltamisen ensisijaiset toimet on määritettävä seuraavalle vuodelle viimeistään 30 päivänä syyskuuta joka vuosi,

on tarpeen määrittää yksityiskohtaiset säännöt yhteisön tuelle ohjelmassa,

on säädettävä ohjelman jatkumisesta, kun ensimmäinen vaihe päättyy 31 päivänä joulukuuta 1999,

on suotavaa vahvistaa menettely, joka mahdollistaa yhteisön toimenpiteiden mukauttamisen tuettavien toimien ominaispiirteiden mukaan,

on tarpeen vahvistaa tehokkaat seuranta-, valvonta- ja arviointimenettelyt sekä huolehtia mahdollisten edunsaajien ja yleisön asianmukaisesta tiedon saannista, ja

on suotavaa arvioida ohjelman toimintaa, ottaen huomioon kolmelta ensimmäiseltä soveltamisvuodelta saatu kokemus, jotta voidaan päättää sen jatkamisesta,

ON PÄÄTTÄNYT SEURAAVAA:

1 artikla

Käynnistetään yhteisön toimintaohjelma kansalaisjärjestöjen tukemiseksi ympäristönsuojelussa. Ohjelman yleisenä tavoitteena on yhteisön ympäristöpolitiikan ja lainsäädännön kehittäminen ja täytäntöönpano Euroopan tasolla toimivien kansalaisjärjestöjen ympäristönsuojelutoimintaa edistämällä.

2 artikla

1. Yhteisön rahoitustukeen oikeutetut toimialat määritetään liitteessä.

2. Yhteisön rahoitustukea voidaan myöntää toimintaan, joka on yhteisön edun mukaista, tukee merkittävästi yhteisön ympäristöpolitiikan täytäntöönpanoa ja on viidennen toimintaohjelman periaatteiden mukaista.

Tuki kattaa erityisesti tiedostamiseen tähtäävät kampanjat ja toimet, tiedotus- ja asiakirjarakenteet, esittelyhankkeet ja kansalaisjärjestöjen toiminnan yhdistämisen.

3 artikla

1. Komissio vahvistaa ensisijaiset toimet, joita sovelletaan liitteessä määritetyillä toimialoilla.

2. Komissio määrittelee rahoitettavien toimien valinnassa sovellettavat lisäedellytykset.

4 artikla

Rahoitusapu toteutetaan toimien yhteisrahoituksena ja/tai avustuksina kansalaisjärjestöille.

5 artikla

Komissio varmistaa yhtenäisyyden, jatkuvuuden ja täydentävyyden yhteisön tämän ohjelman täytäntöönpanon toimien ja hankkeiden sekä muiden yhteisön ohjelmien ja aloitteiden välillä.

6 artikla

1. Yhteisön tuen aste ei periaatteessa ylitä 40:tä prosenttia toiminnallisen ja hallinnollisen talousarvion kuluista.

2. Hallinnollisen avun kattamiseen myönnettyä avustusta ei myönnetä kolmea vuotta pidemmälle ajalle.

3. Yhteisön tukea myönnetään toiminnalle, joka toteutetaan myöntämisvuotena tai sitä seuraavana vuotena.

7 artikla

1. Komissio julkaisee Euroopan yhteisöjen virallisessa lehdessä ilmoituksen, jossa esitetään yhteenveto rahoitettavista ensisijaisista toimista ja yksityiskohtaiset valinta- ja myöntämisedellytykset sekä soveltamis- ja hyväksymismenettelyt. Ilmoitus julkaistaan 30 päivään syyskuuta mennessä tukien myöntämistä edeltävänä vuonna.

2. Euroopan tasolla toimivat kansalaisjärjestöt, jotka edistävät yhteisön edun kannalta merkittäviä ympäristönsuojelutoimenpiteitä, esittävät komissiolle ehdotukset rahoitettavista toimista.

3. Tähän ohjelmaan sopivat toimet hyväksytään ehdotuksien arvioinnin jälkeen 30 päivään huhtikuuta mennessä vuosittain, ja niiden perusteella tehdään sopimus osallistujien oikeuksista ja velvollisuuksista kyseisen toimen toteuttamisesta vastuussa olevien edunsaajien kanssa.

4. Rahoitustuen määrä, yksityiskohtaiset rahoitusta ja valvontaa koskevat säännöt sekä kaikki tekniset ehdot tuen myöntämiselle määritellään tehtävän ja sen muodon perusteella ja vahvistetaan edunsaajien kanssa tehtävässä sopimuksessa.

8 artikla

1. Varmistaakseen yhteisöltä tukea saavien toimien menestyksellisen suorittamisen komissio toteuttaa tarvittavat toimenpiteet:

- varmistaakseen, että yhteisön rahoittamat toimet toteutetaan asianmukaisesti;

- ehkäistäkseen säännönvastaisuuksia ja toteuttaakseen niiden vaatimat toimenpiteet;

- periäkseen takaisin väärinkäytön tai laiminlyönnin vuoksi aiheettomasti saadut varat.

2. Komission virkamiehet ja muut työntekijät voivat tarkastaa paikalla ja erityisesti pistokokein toimia, jotka on rahoitettu tästä ohjelmasta, sanotun kuitenkaan rajoittamatta tilintarkastustuomioistuimen harjoittamaa perustamissopimuksen 188 c artiklan mukaista tarkastusta ja muuta perustamissopimuksen 209 artiklan c kohdan mukaista valvontaa.

Ennen paikalla toteutettavaa tarkastusta komissio ilmoittaa tästä kyseiselle edunsaajalle lukuun ottamatta tilanteita, jolloin on syytä epäillä petosta ja/tai väärinkäyttöä.

3. Rahoitustuen saajan on pidettävä komission saatavilla kaikki asiakirjat toimien menoista viiden vuoden ajan alkaen toimia koskevan viimeisen maksun suorittamisesta.

9 artikla

1. Komissio voi alentaa jonkin toimen saamaa rahoitustuen määrää, keskeyttää sen maksamisen tai periä sen takaisin, jos se havaitsee väärinkäytöksiä tai jos ilman siltä pyydettyä hyväksymistä toimea on olennaisesti muutettu siten, että se ei enää täytä toteuttamista koskevia edellytyksiä.

2. Jos määräaikoja ei noudateta tai jos jonkin toimen toteuttaminen ei oikeuta kuin osaan myönnetystä rahoitustuesta, komissio pyytää edunsaajaa esittämään komissiolle selvityksen asiasta asetetussa määräajassa. Jos edunsaaja ei pysty esittämään hyväksyttävää perustelua, komissio voi peruuttaa rahoitustuen loppuosan ja vaatia jo maksettujen erien palauttamista.

3. Kaikki perusteettomasti maksetut erät on palautettava komissiolle. Jos eriä ei palauteta kohtuullisessa ajassa, niihin voidaan lisätä viivästyskorko. Komissio päättää tämän kohdan soveltamista koskevista yksityiskohtaisista säännöistä.

10 artikla

1. Komissio huolehtii yhteisön rahoittamien toimien toteuttamisen tehokkaasta seurannasta. Tästä seurannasta huolehditaan komission ja edunsaajien kesken yhteisesti sovittavan menettelyn mukaisesti laadittavien selvitysten avulla sekä valvonnalla pistokokein.

2. Jokaisen toimen osalta edunsaajan on kolmen kuukauden kuluessa toimen päättymisestä toimitettava komissiolle selvitys. Komissio päättää selvitysten muodosta ja sisällöstä.

11 artikla

Luettelo tästä ohjelmasta rahoitetuista toimista julkaistaan vuosittain Euroopan yhteisöjen virallisessa lehdessä.

12 artikla

Viimeistään 30 päivänä kesäkuuta 1999 komissio toimittaa Euroopan parlamentille ja neuvostolle selvityksen ohjelman täytäntöönpanosta kolmen ensimmäisen vuoden osalta ja tekee ehdotuksensa tarpeellisista muutoksista toimen jatkamiseksi kuluvan kauden jälkeen.

Neuvosto tekee määräenemmistöllä päätöksensä seuraavan vaiheen täytäntöönpanosta 1 päivästä tammikuuta 2000 alkaen.

13 artikla

Tätä päätöstä sovelletaan 1 päivästä tammikuuta 1996 alkaen neljän vuoden ajan.

(1) EYVL N:o C 138, 17.5.1993, s. 1.

(2) EYVL N:o C 194, 28.7.1982, s. 1.

(3) SEC(94) 1106 lopull., 6.7.1994.

(4) EYVL N:o L 99, 11.4.1992, s. 1.

(5) EYVL N:o L 328, 29.12.1992, s. 53.

LIITE

>TAULUKON PAIKKA>